Nous espectacles de la programació de Nadal per a esta setmana
29 de desembre 2020

![](/media/31hcpccp/55-montaje-actos-2.jpg)  
  

La completa programació de Nadal que ha preparat l'Ajuntament de Sagunt a través del treball coordinat de quatre regidories (Cultura, Joventut i Infància, Festes i Cultura Popular i Comerç i Mercats) ens porta esta setmana sis espectacles culturals i lúdics destinats a xiquets i xiquetes i públic familiar.

El dimecres, 29 de desembre, la plaça Cronista Chabret acollirà l'espectacle teatral _Barrets_ del grup Rodamons Teatre. _Barrets_, és un espectacle per a públic familiar amb música en directe interpretada amb instruments antics i altres nous i reciclats per a crear un univers sonor on passar una estona diferent. Al voltant d'este espectacle, se succeeixen jocs tradicionals, cançons populars, reguitzells, etc. on la música, les cançons i els instruments tenen un apartat molt interessant i important. Començarà a les 11.30 hores i tindrà una duració de 60 minuts. Serà en valencià, amb accés lliure i aforament limitat. Les entrades s'han de reservar en Servientradas.

Eixe mateix dia, el Centre Cultural Mario Monreal oferirà la pel·lícula _Tu mejor amigo_. Este film té una duració de 100 minuts i tracta sobre un gos que intenta descobrir el seu propòsit en la vida a mesura que va passant per diferents amos. A través de diverses reencarnacions com Toby, Bailey i Buddy, un mateix gos tindrà l'oportunitat de viure tres vides diferents i així descobrir el propòsit de la seua existència al costat dels humans. La pel·lícula començarà a les 18 hores, amb accés lliure i aforament limitat. Per a reservar entrada s'haurà de fer a través de Servientradas.

 ![](/media/ztpn2dke/55-montaje-actos-1.jpg)  
  

Per altra banda, el dijous, 31 de desembre, el Centre Cultural Mario Monreal projectarà el film _The Addams Family_ a les 11.30 hores. En esta pel·lícula, de 87 minuts de duració, la família Addams es veu amenaçada quan una mare i el seu fill, amb ajuda d'un advocat sense escrúpols, conspiren per a fer-se amb la fortuna familiar. La pel·lícula començarà a les 18 hores, amb accés lliure i aforament limitat. Per a reservar entrada s'haurà de fer a través de Servientradas.

Amb l'entrada del nou any, el dissabte, 2 de gener, la companyia Periferia Teatro ens oferirà l'espectacle de marionetes _Nube nube_. Començarà a les 18 hores a la Casa Municipal de Cultura (c/ Progrés), amb aforament limitat. Amb una duració de 50 minuts, per a tots els públics i amb aforament limitat, _Nube nube_ és un joc poètic on, amb humor i amor, es parla del que som capaços de donar per a ajudar els altres. Esta obra ha sigut guanyadora del premi Feten 2020 al millor espectacle de marionetes. Per a reservar entrada s'haurà de fer a través de Servientradas.

El diumenge, 3 de gener, la Casa Munnicipal de Cultura acollirà l'espectacle de màgia ‘El misteriós cas d’Houdini i l’habitació tancada’. A partir de les 18 hores, amb una duració de 70 minuts, l'actor i mag Nacho Diago ens presentarà este espectacle que reunix diferents llenguatges: teatral, audiovisual i _videomapping_, marionetes, música en directe i màgia. Espectacle en valencià, amb accés lliure i aforament limitat. Per a reservar entrada s'haurà de fer a través de Servientradas.

Tancarà la setmana el concert de la Jove Big Band Sedajazz en el Centre Cultual Mario Monreal, diumenge a les 19 hores. Durarà 60 minuts i l'entrada és gratuïta amb aforament limitat. Per a reservar entrada s'haurà de fer a través de Servientradas. La Jove Big Band Sedajazz és una nova formació de 23 músics amb un objectiu clar: aprendre i enriquir-se amb el repertori d'una big band. El repertori ha sigut seleccionat pels components i es basa en la seua combinació d’_standards_ i d'arranjaments de grans èxits de la història del jazz.​

*   [](http://www.facebook.com/sharer.php?u=https://aytosagunto.es/va/actualitat/nous-espectacles-de-la-programacio-de-nadal-per-a-esta-setmana-1/ "Facebook")
*   [](http://twitter.com/share?url=https://aytosagunto.es/va/actualitat/nous-espectacles-de-la-programacio-de-nadal-per-a-esta-setmana-1/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/nous-espectacles-de-la-programacio-de-nadal-per-a-esta-setmana-1/ "Linked In")
*   [](mailto:?body=https://aytosagunto.es/va/actualitat/nous-espectacles-de-la-programacio-de-nadal-per-a-esta-setmana-1/)